Էմմանուել Բերկո

Էմմանուել Բերկո (, ), ֆրանսիացի դերասանուհի, կինոռեժիսոր և սցենարիստ։ 2015 թվականին, «Իմ արքա» ֆիլմում կանացի լավագույն դերակատարման համար արժանացել է Կաննի 68-րդ կինոփառատոնի մրցանակին։

Կենսագրությունը 
Էմմանուել Բերկոն ծնվել է Փարիզում։ Դպրոցն ավարտելուց հետո հաճախել է պարի դպրոց և սովորել թատերական ստուդիայում։ Այնուհետև ընդունվել է Փարիզի «Ֆլորանի դասընթացներ» դրամատիկական դպրոցը։ Այն ավարտելուց հետո աշխատել է դերասան և թատերական ռեժիսոր Ռոբեր Հոսեյնի և ռեժիսոր Ժան-Լյուկ Տարդյեի ղեկավարության ներքո։ Կոնսերվատորիայի ընդունելության քննություններում ձախողվելուց հետո ընդունվել է «La Fémis» պետական կինոդպրոցի ռեժիսորական բաժին։

1995 թվականին, որպես ռեժիսոր նկարահանել է մի քանի կարճամետրաժ ֆիլմեր, որոնք բարձր են գնահատվել քննադատների կողմից, իսկ «Արձակուրդներ» կինոնկարը արժանացել է Կաննի կինոփառատոնի ժյուրիի մրցանակին։

1991 թվականից նա հանդես է եկել նաև որպես դերասան։ 1998 թվականին նկարահանվել է Կլոդ Միլլերի «Ձմեռային արձակուրդներ», իսկ հետո նաև Բերտրան Տավերնյեի «Դա սկսվում է այսօր» (1999 թ.) և Կլոդ Լելուշի «Մեկը բոլորի համար» (1999 թ.) ֆիլմերում։ 2001 թվականին նկարահանվել է իր իսկ կողմից ստեղծված «Կլեման» առաջին լիամետրաժ ֆիլմի գլխավոր դերում, որը պատմում է երեսնամյա կնոջ մասին, ով սիրահարված էր 13 տարեկան տղային։ Կինոնկարը ներկայացվել է նաև Կաննի կինոփառատոնում։

2005 թվականին Էմմանուել Բերկոն թողարկել է լիամետրաժ երաժշտական «Հետին պլան» դրաման` պատանի աղջկա և հայտնի երգչուհու սիրո մասին, որտեղ գլխավոր դերով հանդես են եկել Էմմանուել Սենյեն և Իզիլդ Լե Բեսկոն։ Առաջին անգամ ֆիլմը ցուցադրվել է Վենետիկի կինոփառատոնում և նույն թվականին Սալոնիկի կինոփառատոնում արժանացել է մրցանակի` լավագույն ռեժիսորական աշխատանքի համար։

2009 թվականին Canal+ հեռուստաընկերության համար նա բեմադրել է «Իմ թանկարժեք դասերը» հեռուստատեսային ֆիլմը, որը պատմում էր ուսանողների մասին, ովքեր ստիպված զբաղվում էին մարմնավաճառությամբ` օրվա հացը վաստակելու համար։ 2011 թվականին Էմմանուել Բերկոն նկարահանվել է «Ոստիկանություն» (բնօրինակը` «Polisse») ֆիլմում և աշխատել «Իրավունք դեպի ձախ» ֆիլմ-պարոդիայի հատվածներից մեկում, որը պատմում է տղամարդկանց անհավատարմության տարբեր դրսևորումների մասին։

2013 թվականին, Բեռլինի կինոփառատոնի շրջանակներում ներկայացվել է Էմմանուել Բերկոյի «Սիգարեթների հետևից» ֆիլմը, որի գլխավոր դերերում նկարահանվել էին իր որդին` Նեմո Շիֆմանը և Կատրին Դենյովը։ 2015 թվականին թողարկվել է նրա «Երիտասարդ արյուն» դրաման, որը պատմում է անչափահաս հանցագործի մասին։ Այդ ֆիլմով, որի գլխավոր կանացի դերում կրկին նկարահանվել էր Կատրին Դենյովը, բացվել է Կաննի 68-րդ կինոփառատոնը։ Նույն թվականին Էմմանուել Բերկոն արժանացել է Կաննի կինոփառատոնի մրցանակին` «Իմ արքա» ֆիլմում կանացի լավագույն դերակատարման համար։

Անձնական կյանքը 
Էմմանուել Բերկոն ամուսնացած է եղել ֆրանսիացի կինոռեժիսոր և օպերատոր Գիյոմ Շիֆմանի հետ։ Նրանք ունեն որդի` Նեմո Շիֆմանը (ծնված` 2000 թ.), ով նույնպես նկարահանվում է կինոյում և 2014 թվականին արժանացել է Սեզար կինոմրցանակի` որպես ամենախոստումնալից դերասան։ Նեմոն մասնակցել է նաև TF1 հեռուստաընկերությունով հեռարձակվող` տաղանդավոր երեխաների «The Voice Kids» («Երեխաների ձայնը») երաժշտական հեռուստաշոուին։

Մասնակի ֆիլմագրությունը 

Դերասան

Ռեժիսոր

Ծանոթագրություններ 

Անձինք այբբենական կարգով
Նոյեմբերի 6 ծնունդներ
1967 ծնունդներ
Փարիզ քաղաքում ծնվածներ
Ապրող անձինք
Ֆրանսիացի դերասանուհիներ
Կինոռեժիսորներ այբբենական կարգով
Ֆրանսիացի կինոռեժիսորներ
Ֆրանսիացի սցենարիստներ
Պատվո լեգեոնի շքանշանի ասպետներ
«Սեզար» մրցանակի դափնեկիրներ
Արվեստի և գրականության ֆրանսիական շքանշանի ասպետներ
Ֆրանսիացի կինոդերասանուհիներ
Ֆրանսիացի ռեժիսորներ
Ֆրանսիացի պրոդյուսերներ